Efter TV 2-dokumentaren, der viser hvordan stofferne flyder på Stygge, er Venstre klar til at lukke ned for den velkendte natklub.

Flere end 50 unge mennesker mener, at de har fået puttet stoffer i deres drink, fortæller TV2-dokumentaren 'Drugged i Nattelivet'. Særligt én natklub går igen i fortællingerne -  og det er Club Stygge. Nu trækker Venstre en streg i sandet: - Det er mere end nok – for unge skal kunne gå trygt i byen i Aalborg uden at frygte drugging og narkotika, siger Venstres gruppeformand Daniel Borup. I Aalborg har bevillingsnævnet otte medlemmer, og de godkender, hvem der må servere alkohol. - Vi mener, at Stygge på Bevillingsnævnets møde 22. juni skal fratages alkoholbevillingen, siger Daniel Borup, der er formand for Venstres byrådsgruppe i Aalborg. Farlige stoffer flyder Det er ikke nok med en advarsel og en alvorlig samtale med politiet, mener byrådsgruppen i Venstre. - TV 2 har jo i de forløbne uger dokumenteret, hvad vi i årevis har hørt fra unge mennesker i nattelivet - nemlig at Stygge er et sted, hvor man meget let risikerer at blive drugged og uden eget vidende udsat for farlige stoffer. Det er ikke et ukendt problem med stoffer på natklubben. Det har været en fast fortælling om Aalborgs natteliv i mange år, mener Daniel Borup. - Det er det faktum, at stedet er associeret med en løs omgang for brug af stoffer, og at stedet ikke gør noget for at leve op til deres krav om at arbejde for et sikkert og stoffrit natteliv. Nu er det på tide, at der bliver taget hånd om det. Klar til at gribe ind Bevillingsnævnet i Aalborg har aldrig frataget nogen en bevilling eller tilladelse. - Det skal man heller ikke, når tingene er i orden. Det er de så åbenbart ikke på Stygge. Og det skal have en konsekvens, siger Daniel Borup. Venstre er ikke repræsenteret i bevillingsnævnet, så meldingen fra Venstre er en klar opfordring. Men vurderes det, at alkoholbevillingen ikke skal sløjfes, er de klar til at gribe ind på andre måder. - Vi vil i Venstre gerne kigge på grundlaget på at trække deres nattilladelse tilbage, siger Daniel Borup (V). Fra kommunal side kan man ved at fjerne nattilladelsen indskrænke klubbens åbningstid, så der ikke kan serveres alkohol i nattetimerne.